Diari Oficial de la Generalitat Valenciana


Sumari del DOGV 7450, del 26-01-2015 (2015/488)

RESOLUCIÓ de 21 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri de l'Interior (Direcció General de la Guàrdia Civil) i la Generalitat en matèria de seguretat dels edificis judicials autonòmics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7450

Data del DOGV
:   26-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/488


Data del document
:   21-01-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 21 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri de l'Interior (Direcció General de la Guàrdia Civil) i la Generalitat en matèria de seguretat dels edificis judicials autonòmics. [2015/488]  
El Ministeri de l'Interior (Direcció General de la Guàrdia Civil) i la Generalitat han subscrit, prèvia tramitació reglamentària, el dia 12 de desembre de 2014, un conveni en matèria de seguretat dels edificis judicials autonòmics.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del mencionat conveni, que ha quedat inscrit en el Registre de Convenis de la Generalitat amb el número 63/2015 i que figura com a annex d'esta resolució.  
  
València, 21 de gener de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració i coordinació entre el Ministeri de l'Interior (Direcció General de la Guàrdia Civil) i la Generalitat Valenciana en matèria de seguretat dels edificis judicials autonòmics  
  
Madrid, 12 de desembre de 2014  
  
Reunits  
D'una part, Jorge Fernández Díaz, com a ministre de l'Interior, segons el Reial Decret 1826/2011, de 21 de desembre, de 2011 (BOE 22 de desembre), que actua en representació d'este ministeri d'acord amb l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i amb la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
De l'altra part, Alberto Fabra Part, president de la Generalitat, que actua en representació de la Generalitat d'acord amb l'article 28.1 de l'Estatut d'Autonomia de la Comunitat Valenciana, i amb l'article 10.c de la Llei 5/1983, de 30 de desembre, del Consell, en la redacció que en fa la Llei 12/2007, de 20 de març, de la Generalitat, i autoritzat per acord del Consell de 5 de desembre de 2014.  
  
Intervenen els dos en representació i amb les facultats que els càrrecs respectius els conferixen. Es reconeixen recíprocament capacitat i legitimació per a atorgar i firmar el conveni de col·laboració present i amb dret per a formalitzar-lo. En virtut d'això,  
  
  
MANIFESTEN  
  
L'objecte del conveni present, partint del respecte als diferents àmbits competencials de cada administració, és fixar un nou marc de col·laboració entre el Ministeri de l'Interior i la Generalitat Valenciana, per tal d'aprofitar l'experiència dels efectius de les Forces i Cossos de Seguretat de l'Estat en la vigilància i protecció de les instal·lacions i edificis judicials de l'Administració de justícia.  
D'esta manera, les dos administracions exercixen les seues competències en el marc dels principis constitucionals de coordinació i col·laboració, a fi de millorar l'eficàcia pública i evitar duplicitats d'actuació.  
  
  
EXPOSEN  
  
1. La Llei Orgànica 2/1986, de 13 de març, de Forces i Cossos de Seguretat (LOFCS), establix en l'article 37.2 que les comunitats autònomes en els estatuts de les quals estiga prevista la creació d'un cos de policia propi i no facen ús de tal possibilitat, poden exercir les funcions de vigilància i protecció dels seus edificis i instal·lacions sol·licitant l'adscripció d'unitats del Cos Nacional de Policia, segons l'article 47 de la llei esmentada.  
2. L- Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 55 la competència per a la creació del Cos de Policia Autònoma de la Comunitat Valenciana.  
És una possibilitat que no s'ha dut a terme fins al moment, si bé s'ha adscrit una unitat del Cos Nacional de Policia a la Comunitat Valenciana, per mitjà d'un acord de col·laboració amb el Ministeri de l'Interior, que disposa actualment d'uns efectius limitats per a l'exercici de les funcions previstes en l'article 38.1 de l'esmentada Llei Orgànica 2/1986, de 13 de març.  
3. La Comunitat Valenciana està interessada a garantir la seguretat dels edificis on estan ubicats els òrgans judicials autonòmics, en virtut de les competències transferides per l'Estat en matèria d'administració de justícia, a través dels reials decrets 293/1995, de 24 de febrer, 1949/1996 i 1950/1996, ambdós de 23 d'agost, i 491/1997, de 14 d'abril.  
A este efecte proposa garantir la seguretat en els edificis judicials amb personal de la Guàrdia Civil en situació de reserva, d'acord amb l'article 37 de la LOFCS, en els edificis judicials detallats en l'annex I, on es durà a terme la prestació del servici.  
  
4. Al Ministeri de l'Interior li correspon l'administració general de la seguretat ciutadana i el comandament superior de les Forces i Cossos de Seguretat de l'Estat, segons l'article 10.1 de la Llei Orgànica 2/1986, de 13 de març, i l'article 1.1 del Reial Decret 400/2012, de 17 de febrer, que desplega l'estructura orgànica bàsica del Ministeri de l'Interior.  
  
5. Entre les funcions comunes del Cos Nacional de Policia i el Cos de la Guàrdia Civil figura la de «vigilar i protegir els edificis i instal·lacions públics que ho requerisquen», tal com arreplega l'article 11.1 de la mencionada Llei Orgànica 2/1986, de 13 de març.  
6. És una missió que pot ser exercida per personal del Cos de la Guàrdia Civil en situació de reserva d'acord amb el que establix l'article 86.8 de la Llei 42/1999, de 25 de novembre, de Règim de Personal del Cos de la Guàrdia Civil.  
Segons esta llei, el personal en situació de reserva està a disposició del ministre de l'Interior per al compliment de funcions policials i podrà ocupar destinació d'acord amb les necessitats del servici i l'historial dels interessats.  
7. D'acord amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua modificació produïda per la Llei 4/1999, de 13 de gener, l'Administració General i els organismes públics vinculats o que en depenen poden subscriure convenis de col·laboració amb els òrgans corresponents de les administracions de les comunitats autònomes en l'àmbit de les competències respectives.  
  
8. Segons la disposició addicional tretzena de la Llei 30/1992, de 26 de novembre, ja esmentada, i la seua modificació per la Llei 4/1999, de 13 de gener, i per l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, els titulars dels departaments ministerials tenen competència per a subscriure els convenis de col·laboració previstos en l'article 6 de la Llei 30/1992 (dins de les facultats que els atorga la normativa pressupostària i amb el compliment previ dels tràmits establits).  
  
9. De conformitat amb l'article 1.4c de la Llei 5/1983, de 30 de desembre, de Govern Valencià, al president de la Generalitat, com el més alt representant de la Comunitat Valenciana, li correspon «firmar els convenis i acords de cooperació amb l'Administració de l'Estat i les altres comunitats autònomes».  
  
  
ACORDEN  
  
Formalitzar este conveni de col·laboració i coordinació, a fi d'establir i regular la participació del personal del Cos de la Guàrdia Civil en les missions de vigilància i protecció d'edificis i instal·lacions de l'Administració de justícia a la Comunitat Valenciana, que es regirà per les següents  
  
  
ESTIPULACIONS  
  
Primera. Objecte  
És objecte del conveni de col·laboració i coordinació present la vigilància i protecció dels edificis i instal·lacions judicials radicats a la Comunitat Valenciana, per membres del Cos de la Guàrdia Civil en situació de reserva, d'acord amb els articles 11.1c i 37.3 de la Llei Orgànica 2/1986, de 13 de març, de Forces i Cossos de Seguretat.  
  
  
Segona. Compromisos del Ministeri de l'Interior  
El Ministeri de l'Interior, en el marc de la col·laboració definida en el conveni present, es compromet a:  
1. La Direcció General de la Guàrdia Civil constituirà a la Comunitat Valenciana destacaments específics per a la prestació de servicis de vigilància i protecció dels edificis i instal·lacions judicials detallats en l'annex I adjunt que depenen administrativament de la comunitat autònoma esmentada.  
Estos destacaments s'enquadraran en una unitat en cada comandància amb dependència orgànica i funcional del comandament corresponent de la Guàrdia Civil.  
2. A la vista de les necessitats de vigilància i protecció plantejades per la conselleria competent en matèria de justícia, el secretari d'estat de Seguretat determinarà, per mitjà d'una instrucció, els destacaments i el nombre d'efectius ajustats als requeriments del servici.  
  
3. Estos destacaments estaran integrats per oficials, suboficials, caporals i guàrdies en situació de reserva.  
4. La Direcció General de la Guàrdia Civil anunciarà les vacants que hi haja per tal de mantindre coberts els llocs de servici amb el personal en reserva que voluntàriament ho sol·licite, i seleccionarà el personal més idoni que complisca les condicions requerides per a cada lloc.  
  
5. En l'exercici de les seues funcions, els membres de les unitats dependran a tots els efectes del cap de la unitat en què estiguen enquadrats. Qualsevol proposta o suggeriment relacionat amb el servici que els responsables de la comunitat autònoma a càrrec dels quals estiga l'edifici i la instal·lació que es tracte consideren oportú plantejar, la cursaran davant del cap de la Guàrdia Civil responsable dels destacaments en cada província o, si és el cas, davant del comité tècnic de la comissió mixta de seguiment del conveni, que resoldrà el que pertoque.  
  
  
Tercera. Compromisos de la Generalitat Valenciana  
La conselleria competent en matèria de justícia de la Generalitat Valenciana es compromet a:  
1. Proporcionar la informació necessària i suficient relativa als edificis i instal·lacions per a l'exercici de les funcions de vigilància i protecció objecte d'este conveni de col·laboració.  
2. Facilitar els mitjans i instal·lacions necessaris per a l'exercici de les funcions de vigilància i protecció dels edificis judicials.  
Les peticions d'estos mitjans hauran de ser analitzades i aprovades per la comissió de seguiment i estaran subjectes a les disponibilitats pressupostàries.  
3. Per a ajudar al desenrotllament de les activitats previstes en este conveni, la conselleria competent en matèria de justícia de la Generalitat Valenciana assumix, a càrrec dels seus crèdits pressupostaris, el cost mensual del personal, que estarà determinat per la suma dels conceptes que a continuació es detallen, individualitzats d'acord amb cada categoria, i que es modularan en funció del nombre d'efectius reals destinats a les missions previstes.  
a) Diferència retributiva: quantitat, en més, que resulta de la diferència entre les retribucions que es meriten entre les situacions d'actiu i reserva.  
b) Productivitat: quantitat que, sumada a la indicada en el punt anterior, determinarà l'import final que corresponga a cada efectiu.  
Estes quanties hauran de cobrir els diferents conceptes de gasto previstos en el conveni: de personal, en concepte de locomoció, dietes, reposició de material policial o vestuari, que es puguen justificar al llarg de l'exercici.  
L'import màxim per efectiu que en estos conceptes s'autoritza per a este conveni és el relatiu a les categories en què es considerarà integrat, a estos únics efectes, el personal que hi resulte destinat.  
  
La dotació d'efectius per a l'exercici pressupostari present és de 195 llocs de treball, d'acord amb els annexos I i II, que podrà incrementar-se fins a 250 en atenció a les disponibilitats pressupostàries i d'acord amb el que s'ha subscrit en el conveni.  
Les quanties pecuniàries concretes a pagar es modularan en funció del nombre d'efectius reals destinats a les funcions previstes en el conveni.  
4. Respecte a la gestió dels pagaments i ingressos que es deriven de l'execució d'este conveni, la Generalitat Valenciana, a través de la conselleria competent en matèria de justícia, farà el pagament de l'import que assumix i que figure en les certificacions que, quant a això, expedisquen els òrgans competents del Ministeri de l'Interior de la manera següent:  
En concepte de cost per efectiu i incentius, per l'import que figure en les certificacions emeses pel Ministeri de l'Interior. Es faran efectius mes a mes, una vegada rebudes per la conselleria esmentada les oportunes certificacions emeses a este efecte.  
L'import que aportarà la Generalitat en cada exercici respecte del període de què es tracte es correspondrà amb la diferència retributiva i amb la productivitat a què es fa referència en el punt 3 de l'estipulació present, que s'actualitzaran com a mínim segons el que s'establisca en les normes que regulen les retribucions del personal de la Guàrdia Civil, tant les anuals pressupostàries com les que es puguen dictar al llarg de l'exercici.  
Per a la resta de gastos referits en el punt 3, la conselleria competent en matèria de justícia ingressarà en el Tresor Públic, amb la justificació prèvia per part de la Direcció General de la Guàrdia Civil, els gastos derivats del conveni present en un únic pagament o de forma fraccionada.  
5. La comissió mixta de seguiment acordarà les modificacions relatives als edificis on s'establiran destacaments i al nombre d'efectius de la Guàrdia Civil necessaris per a cobrir la vigilància, ampliar-los o reduir-los, els incentius al personal, les seues necessitats i les relatives al servici, així com els recursos econòmics i materials que aportarà la conselleria competent en matèria de Justícia per a pagar els gastos derivats de l'aplicació del conveni. Les decisions que acorde la comissió que afecten les estipulacions d'este conveni es traslladaran a una addenda que serà subscrita per les mateixes autoritats que el conveni.  
  
6. El conveni es finançarà a càrrec de l'aplicació pressupostària 30.41.12.622.23.8, del programa pressupostari corresponent de la conselleria corresponent en matèria de justícia, fins a un import màxim de 2.197.800,00 euros.  
  
Quarta. Òrgans de seguiment  
A fi d'efectuar el seguiment i l'avaluació de l'aplicació del conveni, la interpretació del seu contingut i la proposta de noves actuacions de les parts que complementen les que s'hi comprenen, es constituirà una comissió mixta de seguiment i un comité tècnic del conveni.  
  
Esta comissió mixta, que es regix respecte als òrgans col·legiats pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estarà copresidida pel titular del Ministeri de l'Interior i el de la conselleria competent en matèria de justícia o per les persones en qui deleguen.  
Com a vocals en representació de l'Administració de l'Estat actuaran el delegat del Govern i el director general de la Guàrdia Civil, que podran delegar en un representant qualificat.  
Per part de la Generalitat Valenciana actuaran com a vocals dos representants de la conselleria competent en matèria de justícia.  
La secretaria de la comissió esmentada correspondrà a un funcionari qualificat i amb categoria mínima de cap de servici de la conselleria esmentada, que tindrà veu però no vot.  
La comissió haurà de reunir-se, almenys, una vegada a l'any.  
A fi d'atendre les incidències que es presenten en el desenrotllament dels servicis de vigilància, es crea un comité tècnic en el si de la comissió mixta de seguiment. Este comité tècnic estarà integrat per un nombre paritari de representants de les dos parts. S'ocuparà, a més, de preparar la reunió anual de la comissió.  
  
Quinta. Eficàcia  
Este conveni estendrà els seus efectes des que es firme fins al 31 de desembre de 2014, i es prorrogarà per períodes anuals llevat que alguna de les parts, amb tres mesos abans de la data d'expiració, comunique la decisió d'apartar-se'n.  
La vigència queda condicionada a l'existència de crèdit adequat i suficient en els pressupostos de la Generalitat Valenciana per a finançar les obligacions.  
  
Sexta. Naturalesa del conveni i resolució de controvèrsies  
El conveni present té naturalesa administrativa i està exclòs de l'àmbit d'aplicació del Reial Decret Legislatiu 3/2011, de 14 de novembre, en què s'aprova el text refós de la Llei de Contractes del Sector Públic d'acord amb l'article 4.1.c, sense perjuí de l'aplicació dels principis i criteris d'esta norma jurídica per a resoldre els dubtes i les llacunes que es puguen presentar.  
Per a la resolució dels dubtes interpretatius que plantege el conveni present s'acudirà als principis establits en l'ordenament jurídic administratiu i al text refós esmentat, de conformitat amb el que s'ha regulat en l'article 4.2.  
Les qüestions litigioses sobre la interpretació, execució, modificació, resolució i efectes que puguen derivar-se de l'aplicació d'este conveni hauran de resoldre's d'acord mutu entre les parts en la comissió mixta de seguiment. Si l'acord no resulta possible, seran de coneixement i competència de l'orde jurisdiccional contenciós administratiu, de conformitat amb la Llei 29/1998, de 13 de juliol, que regula esta jurisdicció.  
  
  
Sèptima. Causes de resolució  
De conformitat amb l'article 6.2.g de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, són causes de resolució de l'acord, per causa diferent de la prevista en l'estipulació quinta, les següents:  
  
1. La impossibilitat sobrevinguda de complir el fi.  
2. La firma d'un nou conveni que substituïsca l'actual.  
3. L'incompliment greu acreditat per una de les parts.  
4. L'acord mutu de les parts.  
  
I perquè conste i als efectes indicats, es firma este document, per exemplar triplicat i a un sol efecte, en el lloc i la data indicats en l'encapçalament del text.  
  
El ministre de l'Interior: Jorge Fernández Díaz.  
El president de la Generalitat: Alberto Fabra Part.